পাপেএতে

পাপেএতে (তাহিতীয়: Papeʻetē, উচ্চারিত  ; পুরাতন নাম: Vaiʻetē Personal communication with Michael Koch in ) দক্ষিণ প্রশান্ত মহাসাগরে অবস্থিত ফরাসি প্রজাতন্ত্রের একটি সামুদ্রিক সত্তা ফরাসি পলিনেশিয়ার (১০০টিরও বেশি দ্বীপ নিয়ে গঠিত সামুদ্রিক অঞ্চল) রাজধানী শহর ও প্রধান বন্দর। পাপেএতে কোম্যুনটি (শহর-স্তরের প্রশাসনিক বিভাগ) তাহিতি দ্বীপের উত্তর-পশ্চিম উপকূলে অবস্থিত। তাহিতি দ্বীপটি ফরাসি পলিনেশিয়ার উইন্ডওয়ার্ড দ্বীপপুঞ্জ প্রশাসনিক উপবিভাগে অবস্থিত এবং পাপেএতে হল এটির প্রশাসনিক রাজধানী। ফরাসি পলিনেশিয়ার রাষ্ট্রপতি এবং ফরাসি রাষ্ট্রদূত উভয়েই পাপেএতেতে বাস করেন।

পাপেএতে তাহিতীয় এবং ফরাসি পলিনেশীয় সরকারি, বেসরকারি, বাণিজ্যিক, শিল্প এবং আর্থিক পরিষেবার মূল কেন্দ্র, ফরাসি পলিনেশীয় পর্যটনের কেন্দ্র। এখানে একটি চমৎকার পোতাশ্রয় আছে, ফলে এটি প্রশান্ত মহাসাগরে যাত্রী ও মাল পরিবহনে প্রায়শ-ব্যবহৃত একটি বিরতি-বন্দর। পাপেএতে শহরের ফাআ শহরতলীতে একটি আধুনিক বিমানবন্দরও আছে, যা প্রশান্ত মহাসাগর অতিক্রমকারী বিমানগুলির একটি প্রধান বিরতিস্থল হিসেবে কাজ করে। উইন্ডওয়ার্ড দ্বীপপুঞ্জ নিজেই সোসাইটি দ্বীপপুঞ্জের অংশ। পাপেএতে নামটির অর্থ "ঝুড়ি থেকে পানি"। রাজা ১ম পোমারে-র রাজত্বকালে নামকরণের উপর নিষেধাজ্ঞার প্রভাবে এই নামটি প্রচলিত হয়।  তাহিতীয় ভাষায় জলের/পানির চলিত নাম  "vai" শব্দটি "pape" দ্বারা প্রতিস্থাপিত করা হয়। পুরাতন ভাইএতে নামটি (Vaiʻetē) এখনও কিছু অঞ্চলে যেমন মার্কিজ দ্বীপপুঞ্জে স্বীকৃত। পাপেএতে থেকে শুষ্ক নারিকেল-শাঁস, শুক্তি, আখ, কফি ও ভ্যানিলা রপ্তানি করা হয়। ১৯শ শতকে এটি তিমিশিকারী জাহাজগুলির একটি বিরতি-বন্দর ছিল। ১৮৮০ সালে ফরাসিরা পাপেএতে-কে ফ্রান্সের নিজ অধিকারে নিয়ে নেয়। ১৮৯০ সালে এটিকে কোম্যুনের মর্যাদা দেওয়া হয়। ২০শ শতাব্দী জুড়ে ফরাসি পলিনেশিয়ার অন্যান্য দ্বীপ থেকে বহু লোক পাপেএতে শহরে অভিবাসী হয়, ফলে শহরের জনসংখ্যা ব্যাপক বৃদ্ধি পায়। ২০২২ সালের আদমশুমারি অনুসারে পাপেএতে পৌর এলাকার মোট জনসংখ্যা ছিল ১২৪,৭২৪ জন, যাদের মধ্যে ২৬,৬৫৪ জন মূল পাপেএতে কোম্যুনে (শহরে) বাস করত। শহরে উল্লেখযোগ্য সংখ্যক চীনা ও ইউরোপীয় বংশোদ্ভূত লোকের বাস।

 চিত্রসম্ভার 

 আরও দেখুন 
 উইন্ডওয়ার্ড দ্বীপপুঞ্জ (সোসাইটি দ্বীপপুঞ্জ)

 টীকা 

 তথ্যসূত্র 

 উৎসপঞ্জি 
 Kay, Robert F. (2001). Hidden Tahiti. Berkeley, California: Ulysses Press. .

 বহিঃসংযোগ 

 পাপেএতে-র দাপ্তরিক ওয়েবসাইট 
 পাপেএতে নগর ভ্রমণ, ৩০টিরও বেশি আকর্ষণীয় পর্যটনস্থল আবিষ্কারের অপেক্ষায়

বিষয়শ্রেণী:ওশেনিয়ার রাজধানী
বিষয়শ্রেণী:উদ্ধৃতি শৈলীতে ফরাসি ভাষার উৎস (fr)
বিষয়শ্রেণী:উইকিউপাত্তে স্থানাঙ্ক আছে
বিষয়শ্রেণী:ওশেনিয়ার বন্দর শহর
বিষয়শ্রেণী:ফরাসি পলিনেশিয়ার কোম্যুন
বিষয়শ্রেণী:পাপেএতে